
Text rozhodnutia
Súd: Krajský súd Trnava Spisová značka: 21Sp/37/2015 Identifikačné číslo súdneho spisu: 2015200946 Dátum vydania rozhodnutia: 14. 01. 2016 Meno a priezvisko sudcu, VSÚ: JUDr. Božena Husárová ECLI: ECLI:SK:KSTT:2016:2015200946.1
Uznesenie Krajský súd v Trnave v právnej veci navrhovateľa: POHOTOVOSŤ, s. r. o., Pribinova 25, 811 09 Bratislava, proti odporcovi: Okresný úrad Trnava, katastrálny odbor, Vajanského 2, 917 01 Trnava, za účasti: Y. P., nar. XX.XX.XXXX, bytom Z. XXX/XX, XXX XX S., o odvolaní navrhovateľa proti rozhodnutiu odporcu č. V 5714/14-02 zo dňa 29.09.2015, takto
r o z h o d o l :
Súd konanie z a s t a v u j e .
Žiaden z účastníkov nemá právo na náhradu trov konania.
o d ô v o d n e n i e :
Navrhovateľ podal odvolanie voči rozhodnutiu zo dňa 29.09.2015, ktorým odporca zamietol jeho návrh na vklad záložného práva do katastra nehnuteľností zo dňa 06.09.2014, týkajúci sa zmluvy o zriadení záložného práva č. 423/2014-RAČ zo dňa 06.09.2014.
Rozhodnutie o opravnom prostriedku navrhovateľa v zmysle § 250l O.s.p. patrí do právomoci súdu.
Navrhovateľ pred rozhodnutím súdu o jeho odvolaní, podaním zo dňa 17.12.2015 oznámil súdu späťvzatie odvolania z dôvodu, že účastník konania Y. P. uhradil zostatok svojho dlhu z úverovej zmluvy, ktorý bol zabezpečený jeho záložným právom.
Podľa § 250h ods. 1, 2 O.s.p., až do rozhodnutia súdu môže žalobca (navrhovateľ) rozsah napadnutia správneho rozhodnutia obmedziť; rozšíriť ho môže len v lehote podľa § 250b O.s.p.. Až do rozhodnutia súdu môže žalobca (navrhovateľ) vziať žalobu späť. Ak žalovanému medzitým vzniknú trovy konania, rozhodne súd o ich náhrade.
Podľa § 250d ods. 3 O.s.p., súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné.
Vzhľadom na prejav vôle navrhovateľa spočívajúci v späťvzatí návrhu na preskúmanie rozhodnutia odporcu, súd postupoval podľa § 250d ods. 3 O.s.p. v spojení s § 250h ods. 2 O.s.p. a konanie zastavil.
O trovách konania súd rozhodol podľa § 246c ods. 1 O.s.p. v spojení s § 146 ods. 1 písm. c) O.s.p. tak, že žiadnemu z účastníkov nepriznal nárok na náhradu trov konania.
Poučenie:
Proti tomuto rozhodnutiu je možné podať odvolanie v lehote 15 dní odo dňa doručenia prostredníctvom tohto súdu na Najvyšší súd SR. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2016:2015200946.1 (dáta aktuálne k 11. 11. 2026). Záväzné je znenie zverejnené súdom.




